b'\n_START_ARTICLE_\nBl\xc3\xa5ved\n_START_PARAGRAPH_\nBl\xc3\xa5ved er en type misfarget trevirke. _NEWLINE_Misfargingen skyldes angrep av en sopp med m\xc3\xb8rkt mycel, Ceratostoma pilifera, som eter opp membranene i porene. Dermed g\xc3\xa5r vannet raskere i bl\xc3\xa5ved enn i annen ved. Slik ved r\xc3\xa5tner ogs\xc3\xa5 fortere, men er raskere \xc3\xa5 impregnere. Bl\xc3\xa5ved oppst\xc3\xa5r s\xc3\xa6rlig i nyfelt t\xc3\xb8mmer og nysagd trevirke av gran og furu som blir lagret fuktig. Fargen er vanligvis m\xc3\xb8rk gr\xc3\xa5bl\xc3\xa5, men kan ogs\xc3\xa5 v\xc3\xa6re gr\xc3\xa5svart, brun, r\xc3\xb8d, gul og gr\xc3\xb8nn. Veden kalles da ofte \xc2\xabfargeskadet virke\xc2\xbb. Bl\xc3\xa5ved p\xc3\xa5virker lite styrken i treet, men angrepet trevirke passer ikke all slags bruk og representerer derfor et verditap. Fargeflekker kan likevel aksepteres som et s\xc3\xa6rpreg i trem\xc3\xb8bler og paneler. En kan ogs\xc3\xa5 bleike bl\xc3\xa5ved med kaustisk soda og annet for \xc3\xa5 fjerne misfargingen._NEWLINE_Betegnelsen bl\xc3\xa5ved brukes b\xc3\xa5de om treet og misfargingen.'